Reacție agresivă a Vioricăi Dăncilă după pierderea majorității în Parlament: Rămâneți o adunătură de interese. V-ați arătat micimea, ipocrizia și comoditatea. Nimeni nu vă mai crede că sunteți în stare să guvernați țara

Viorica Dăncilă a făcut declarații de presă miercuri seară, după ce PSD a pierdut majoritatea în Parlament în timpul dezbaterilor despre programarea moțiunii de cenzură. Dăncilă a avut reacții dure la adresa Opoziției pe care a numit-o ”adunătură de interese” care a demonstrat că nu are majoritate, deși ordinea de zi propusă de PSD a fost respinsă. Opoziția a reușit să preia majoritatea în plen cu ajutorul câtorva social-democrați, printre care și Paul Stănescu, principalul rival al premierului în PSD. Principalele declarații ale Vioricăi Dăncilă:

Am avut surpriza de a constata că Opoziția fuge de propria moțiune. Singurul lucru pe care cei din Opoziție au reușit să-l demonstreze este că nu au numărul de voturi necesare pentru moțiune. O demonstrează cele 194 de voturi exprimate astăzi în Parlament.

Nu PSD trebuie să adune voturi. Opoziția trebuie să își asigure 233 de voturi împotriva acestui guvern și adevărul este că nu există aceste voturi.

Această tărăganare a votului chiar de către semnatarii ei arată cât de mult își doresc să ajungă la guvernare. Să înțelegem că pentru parlamentarii Opoziției România nu se reconstruiește în weekend?

Este prea mare deranjul să sacrifice o zi de sâmbătă pentru votul despre care spun că și-l doresc atât de tare? Nu sunt cei de la PNL cei care voiau să se lucreze și sâmbăta?

Este uluitoare ipocrizia parlamentarilor Opoziției și de-a dreptul îngrijorătoare atitudinea cu care tratează acest act, o atitudine de oameni politici amatori care se joacă de-a moțiunea.

Atitudine plină de dispreț față de propriul electorat. Să se uite în ochii votanților și să le spună că în weekend nu mișcă un deget pentru a decide soarta țării. Nimeni nu vă mai poate crede că vă doriți sau că sunteți în stare să guvernați această țară.

V-ați arătat micimea, ipocrizia și comoditatea. că sunteți neserioși și comozi. Este rușinos și este împotriva intereselor țării să mențineți această stare de instabilitate în care românii au de suferit.

Rămâneți aceeași adunătură de interese.

știre în curs de actualizare